เคจีไอร้องเพิ่มDWอิงSET100
เคจีไออ้อนตลาด ขยาย DW อ้างอิงหุ้น SET 100
20 ส.ค. 2554

เคจีไออ้อนตลาด ขยาย DW อ้างอิงหุ้น SET 100 
เล็งออกครึ่งปีหลังอีก 60 ตัว ทั้งคอลพุท 6 เดือนขายแล้ว 47 ตัว เกินเป้าทั้งปีคาดไว้ 40 ตัว
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บริษัทหลักทรัพย์ เคจีไอ (ประเทศไทย) หรือ KGI เปิดเผยว่า ขณะนี้อยู่ระหว่างการขออนุญาตจากตลาดหลักทรัพย์ เพื่อให้ขยายหุ้นอ้างอิงการออกใบสำคัญแสดงสิทธิอนุพันธ์ (DW) จาก SET 50 เป็น SET 100 เพื่อจะได้เหมือนกับธุรกรรมการขายล่วงหน้า (ชอร์ต) ซึ่งตลาดเพิ่งอนุมัติไปก่อนหน้านี้ เพื่อให้ผู้ลงทุนมีเครื่องมือในการบริหารความเสี่ยงในหุ้นอ้างอิงเพิ่มมากขึ้น 
“ตลาดหลักทรัพย์กำลังพิจารณาอนุมัติ และไม่จำเป็นต้องขอกับทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อีก เพราะทาง ก.ล.ต.ระบุไว้ว่าหุ้นจดทะเบียนสามารถออก DW ได้ เพียงแต่ช่วงเริ่มต้นทางตลาดเห็นว่าควรเริ่มจาก SET 50 ก่อนเท่านั้น” น.ส.นฤมล กล่าว 
ส่วนการออก DW ในช่วง 6 เดือนแรกของปีนี้ เคจีไอออกขาย จำนวน 47 ตัว หรือ 35% ของจำนวน DW ที่ออกในตลาดครึ่งปีแรก 132 ตัว และถือว่าสูงกว่าเป้าหมายที่บริษัทตั้งไว้ทั้งปีนี้ คาดว่าจะออกจำนวน 40 ตัว 
ในช่วงครึ่งปีหลังบริษัทคาดว่าจะออกและเสนอขาย DW อีก 60 ตัว แบ่งเป็นสิทธิในการซื้อ (คอล) 30 ตัว และสิทธิในการขาย (พุท) อีก 30 ตัว โดยจะอ้างอิงบนหุ้นตัวเดียวกัน เพื่อเป็นทางเลือกให้กับผู้ลงทุนในภาวะที่หุ้นทรงตัว
ตลอดช่วงเวลา 2 ปี เคจีไอได้ออก DW แล้ว เป็นจำนวน 71 ตัว คิดเป็นมูลค่าการซื้อขาย 4.2 หมื่นล้านบาท หลังจากนี้จะให้ความสำคัญกับการออกกองทุนอีทีเอฟ คาดว่าจะออกในปีนี้ได้ 2 กอง อ้างอิงดัชนีหุ้นต่างประเทศและอีทีเอฟดัชนีหุ้นปันผลของทางตลาดหลักทรัพย์